# Psècrids

Els psècrids (Psechridae) són una família d'aranyes araneomorfes. Són cribel·lades i construeixen teranyines d'aquests tipus. Tenen similituds amb els licòsids, i són les cribel·lades de mida més gran; poden passar dels 2 cm i fer xarxes de més d'1 m de diàmetre. S'han trobat espècies de Psechrus per damunt dels 2300 m d'altitud a Taiwan.
Les femelles de Psechrus porten el seu sac d'ous en els quelícers, d'una manera similar com ho fan els pisàurids, que no són cribel·lats, però amb les que hi ha també un parentiu proper. Presenten algunes característiques habituals de les aranyes no cribel·lades com són el tenir cura de la prole i la presència d'un colulus sense una funció aparent coneguda.
Es troben en la zona del Pacífic occidental: Xina, Myanmar, les Filipines i Tailàndia. Viuen en coves on construeixen unes teranyines horitzontals en els sostres i se situen a la part de sota. Tenen cames molt llargues amb el darrer element molt flexible.

## Sistemàtica

Segons el World Spider Catalog amb data de 5 de gener de 2019, aquesta família té reconeguts 2 gèneres i 61 espècies de les quals 57 són del gènere Psechrus. El creixement dels darrers anys és destacable, ja que el 28 d'octubre de 2006 es reconeixien 2 gèneres i 24 espècies; és a dir, 37 espècies més. Els 2 gèneres són:
* Fecenia Simon, 1887
* Psechrus Thorell, 1878

### Superfamília Lycosoidea

Els psècrids havien format part dels licosoïdeus (Lycosoidea), una superfamília formada per dotze famílies entre les quals cal destacar pel seu nombre d'espècies: els licòsids (2.304), els ctènids (458), els oxiòpids (419) i els pisàurids (328). Les aranyes, tradicionalment, havien estat classificades en famílies que van ser agrupades en superfamílies. Quan es van aplicar anàlisis més rigorosos, com la cladística, es va fer evident que la major part de les principals agrupacions utilitzades durant el segle XX no eren compatibles amb les noves dades. Actualment, els llistats d'aranyes, com ara el World Spider Catalog, ja ignoren la classificació de superfamílies.

## Referències

* 1 2 3 4 (anglès) Referència World Spider Catalog : Psechridae +base de dades . Accés el 5 de gener de 2019
* ↑ Fang, K.; Yang, C.-C.; Lue, B.-W.; Chen, S.H.; Lue, K.-Y. (2000): "Phylogenetic Corroboration of Superfamily Lycosoidae Spiders (Araneae) as Inferred from Partial Mitochondrial 12S and 16S Ribosomal DNA Sequences". Zoological Studies 39(2): 107-113. PDF Arxivat 2006-09-08 a Wayback Machine.
* ↑ Coddington, 2005, p. 24.
* ↑ World Spider Catalog, 2018.

## Bibliografia

* Coddington, Jonathan A. Spiders of North America: an identification manual. American Arachnological Society, 2005, p. 18–24 [Consulta: 24 setembre 2015]. «Phylogeny and classification of spiders»
* World Spider Catalog. «World Spider Catalog version 19.0». Natural History Museum Bern, 2018. [Consulta: 11 juliol 2018].
* Wang, X.P. & Yin, C.M. (2001): "A review of the Chinese Psechridae (Araneae)". J. Arachnol. 29: 330-344. PDF Arxivat 2007-09-30 a Wayback Machine.
* Willis J. Gertsch (1979): American Spiders., 2a edició, Van Nostrand Reinhold, Nova York. ISBN 0-442-22649-7
* The World Spider Catalog, V7.5
* Levi, H.W. (1982): "The spider genera Psechrus and Fecenia (Araneae, Psechridae)". Pacific Insects 24: 114-138. - Revisió de la família dels psècrids. (anglès)

## Vegeu també

* Licosoïdeu
* Classificació de les aranyes